Maatietopalvelu

Kyselyvastaus

**Asiakirjan tunnus:** KT966

**Päivämäärä**: 10.2.2025

**Julkisuus:** Julkinen

**Israel / Länsiranta/Gaza/Israel ja UNRWAn toiminnan päättyminen**

**Israel / West Bank/Gaza/Israel and the cessation of UNRWA’s activities**

Kysymykset

1. Pitääkö paikkansa, että Israel on päättänyt kieltää UNRWAn toiminnan Länsirannalla ja Gazassa? Jos on, niin onko UNRWAn toiminnan päättyminen varmaa ja milloin se tarkalleen ottaen päättyy?   
2. Mitkä ovat UNRWAn tosiasialliset toimintamahdollisuudet Länsirannalla tällä hetkellä?

Questions

1. Is it true that Israel has decided to ban UNRWA’s activities in the West Bank and Gaza? If so, is it certain that UNRWA will cease its activities and when exactly will that happen?  
2. What are UNRWA’s actual capabilities in the West Bank at present?

# Pitääkö paikkansa, että Israel on päättänyt kieltää UNRWAn toiminnan Länsirannalla ja Gazassa? Jos on, niin onko UNRWAn toiminnan päättyminen varmaa ja milloin se tarkalleen ottaen päättyy?

Israelin parlamentti, eli knesset, äänesti YK:n palestiinalaisten pakolaisjärjestö UNRWAn toiminnan kieltämisestä Israelissa 28.10.2024.[[1]](#footnote-1) Äänestettävänä oli kaksi lakiesitystä, joista molemmat hyväksyttiin.[[2]](#footnote-2) Ensimmäinen lakiesitys kieltää UNRWAn toiminnan Israelin alueella siten, että UNRWAa kielletään pitämästä edustusta, tarjoamasta palveluja tai suorittamasta mitään toimintoja, suoraan tai epäsuorasti, Israelin valtion suvereenilla alueella.[[3]](#footnote-3) Toisen lakiesityksen mukaan Israelin UNRWAlle 14.6.1967 osoitetun, Israelin ja UNRWAn väliseen kirjeenvaihtoon perustuvan kutsun, joka koskee UNRWAn toiminnan fasilitoimista Israelin toimesta, oli määrä päättyä 7.10.2024 tai heti lain hyväksymisen jälkeen. Lakiesityksessä säädetään lisäksi, että Israelin hallinnon elimet tai sen edustajat eivät saa olla missään yhteydessä UNRWAan tai sen edustajiin.[[4]](#footnote-4) Molempien lakiesitysten oli määrä astua voimaan 90 päivän kuluttua niiden hyväksynnästä knessetissä.[[5]](#footnote-5) Esimerkiksi uutistoimisto AP uutisoi niiden voimaantulosta 30.1.2025.[[6]](#footnote-6)

Ennen lakien hyväksymistä ja sen jälkeen useissa medioissa on esitetty arvioita, joiden mukaan UNRWAn tulee olemaan lähes mahdotonta toimia Gazassa ja Länsirannalla ilman koordinaatiota Israelin kanssa.[[7]](#footnote-7) Lait estävät Israelia myöntämästä jatkossa kulkulupia ja työlupia UNRWAn ulkomaiselle henkilökunnalle tai sallimasta UNRWAn avustuskuljetusten koordinoimista Israelin puolustusvoimien (IDF) kanssa. Brittiläinen The Guardian -lehti arvioi 28.10.2024 lakimuutosten johtavan UNRWAn päämajan sulkemiseen Itä-Jerusalemissa.[[8]](#footnote-8) Israelilainen sanomalehti The Times of Israel kertoi 25.10.2024 julkaistussa artikkelissa, että Israel kontrolloi pääsyä Egyptistä Gazaan ja IDF:n joukkoja on läsnä Egyptin ja Gazan välisellä raja-alueella niin kutsutulla Philadelphin käytävällä.[[9]](#footnote-9)

Alla vapaamuotoiset suomennokset knessetin hyväksymistä lakiesityksistä knessetin verkkosivuilla julkaistun epävirallisen englanninkielisen käännöksen pohjalta:

”**Laki UNRWAn toiminnan lakkauttamiseksi Israelin valtion alueella, 5785—2024**

**P/25/1416; P/25/741**

Tarkoitus

1. Tämän lain tarkoituksena on estää kaikenlainen UNRWAn toiminta Israelin valtion alueella.

Toiminnan kieltäminen Israelin valtion alueella

2. UNRWA (United Nations Relief and Works Agency) ei saa pitää edustusta, tarjota palveluja tai suorittaa mitään toimintoja, suorasti tai epäsuorasti, Israelin valtion suvereenilla alueella.

Voimaantulo

3. Tämä laki tulee voimaan kolmen kuukauden kuluttua sen julkaisemisesta.

Raportointi knessetille

4. Kansallisen turvallisuusneuvoston johtaja tai hänen edustajansa raportoi knessetin ulkoasiain- ja puolustuskomitealle kuuden kuukauden välein ja ensimmäisen vuoden aikana lain voimaantulosta kahden kuukauden välein lain säännösten täytäntöönpanosta.”[[10]](#footnote-10)

”**Laki UNRWAn toiminnan lakkauttamiseksi, 5785—2024**

**P/25/4323; P/25/4333; P/25/4332**

Israelin ja UNRWAn välisen kirjeenvaihdon päättyminen

1. (A) UNRWAlle osoitettu kutsu, joka perustuu Israelin ja UNRWAn 14.6.1967 väliseen kirjeenvaihtoon, päättyy 7.10.2024.

(B) Ulkoministeri ilmoittaa YK:lle alakohdan (A) mukaisesta päättymisestä seitsemän päivän kuluessa siitä, kun knesset on hyväksynyt tämän lain.

Ei yhteyttä UNRWAan

2. Hallituksen viranomaiset, mukaan lukien lainmukaisia julkisia tehtäviä hoitavat elimet ja henkilöt, eivät saa olla missään yhteydessä UNRWAan tai sen puolesta toimiviin tahoihin.

Lakien voimassapitäminen

3. Mikään tämän lain kohdista ei estä UNRWAn työntekijöihin kohdistuvia rikosoikeudellisia menettelyjä, mukaan lukien menettelyjä, jotka liittyvät 7.10.2023 tapahtumiin tai Rautamiekat-sotaan, tai muita terrorismin vastaisen lain 5776-2016 mukaisia rikosoikeudellisia menettelyjä tai toimivaltojen käyttöä heitä vastaan kyseisten menettelyjen puitteissa.

Voimaantulo

4. Tämä laki tulee voimaan kolmen kuukauden kuluttua sen julkaisemisesta. Kuitenkin pykälä 1 tulee voimaan 7.10.2024 tai lain julkaisupäivänä riippuen siitä, kumpi on myöhäisempi.

Raportointi knessetille

5. Kansallisen turvallisuusneuvoston johtaja tai hänen edustajansa raportoi knessetin ulkoasiain- ja puolustuskomitealle kuuden kuukauden välein ja ensimmäisen vuoden aikana lain voimaantulosta kahden kuukauden välein lain säännösten täytäntöönpanosta.”[[11]](#footnote-11)

YK uutisoi 29.1.2025 alkaneensa valmistautua UNRWAn toiminnan kieltävien lakien voimaantuloon Israelissa. Sen mukaan kielto tulee aiheuttamaan merkittäviä muutoksia järjestön toimintaan miehitetyillä palestiinalaisalueilla. Jos lakeja sovelletaan, estävät ne UNRWAn tiedottaja Jonathan Fowlerin mukaan Israelin viranomaisia pitämästä yhteyttä järjestöön ja sitä toimimasta Gazassa, Itä-Jerusalemissa ja Länsirannalla. YK:n mukaan kielto oli jo alkanut vaikuttamaan sen toimintaan, vaikka se ei ollut vielä virallisesti astunut voimaan. Israel oli lyhentänyt kaikkien UNRWAn kansainväliseen henkilökuntaan kuuluvien viisumien voimassaolon päättymään uutisen julkaisupäivänä. Järjestön Itä-Jerusalemin kansainvälinen henkilökunta oli sen seurauksena joutunut poistumaan ja siirtymään Jordanian pääkaupunki Ammaniin aiemmin samana päivänä. Toimistolaitteet ja ajoneuvot oli myös siirretty pois. UNRWAn kansallisen henkilökunnan on määrä jäädä Itä-Jerusalemiin, mutta heihin kohdistuu Jonathan Fowlerin mukaan erilaisia turvallisuusriskejä. Fowler sanoo, että järjestö ei aio lopettaa kaikkia toimintojaan, vaan se on sitoutunut jäämään ja toimimaan. Kiellon käytännön vaikutukset ja epävarmuus kuitenkin merkitsevät hänen mukaansa sitä, että järjestön toiminta voi kärsiä merkittävästi.[[12]](#footnote-12)

UNRWAn johtaja Philippe Lazzarini toteaa qatarilaismedia Al Jazeeran haastattelussa 29.1.2025, että knessetin säätämä laki ei määrää järjestön toimintaa Länsirannalla tai Gazassa lopetettavaksi. Hallinnollisen yhteyden puuttuminen Israelin viranomaisiin tekee kuitenkin sen operatiivisesta ympäristöstä aiempaa haastavamman. Järjestön palestiinalaiset työntekijät voivat jatkaa töitänsä. Lazzarinin mukaan järjestö tekee kaikkensa elintärkeiden palvelujen tarjoamisen jatkamiseksi.[[13]](#footnote-13)

UNRWAn kielto Israelissa astui voimaan 30.1.2025. Uutistoimisto AP raportoi, että tästä huolimatta UNRWAn koulut ja terveysasemat Itä-Jerusalemissa jatkoivat toimintaansa, eikä Gazan aputoimituksiin ollut tullut muutoksia.[[14]](#footnote-14) UNRWA vetosi samana päivänä julkaisemassaan lausunnossa Israelin hallitukseen, jotta se keskeyttäisi UNRWAn toimintaa miehitetyillä palestiinalaisalueilla rajoittavan lain täytäntöönpanon.[[15]](#footnote-15) UNRWA tiedotti 31.1.2025, että se oli vetänyt kansainvälisen henkilökuntansa pois Länsirannalta ja Itä-Jerusalemista. Järjestön mukaan se ei pystynyt pitämään yhteyttä Israelin viranomaisiin 30.1.2025 voimaan tulleiden lakien seurauksena.[[16]](#footnote-16)

UNRWAn johtaja Philippe Lazzarini jakoi 31.1.2025 viestipalvelu X:ssä viestin, jossa hän kertoi järjestön tiimien jatkavan humanitaarisen avun toimittamista Länsirannalla ja Gazassa. Terveydenhuollonpalvelujen tarjoaminen jatkui myös Länsirannalla ja Itä-Jerusalemissa.[[17]](#footnote-17) UNRWAn viestintäjohtaja Juliette Touma totesi 31.1.2025 venäläisen tv-kanava RT:n haastattelussa, että järjestöllä ei ole vielä tietoa siitä, miten Israelin hallitus aikoo soveltaa sitä koskevia lakeja. Israelin hallitus ei ole ollut siihen yhteydessä asiasta. Touman mukaan UNRWAn tiimi jatkaa toimintaansa ja palveluiden tarjoamista Länsirannalla, Itä-Jerusalemissa ja Gazassa. Järjestö aikoo jäädä ja jatkaa toimintaansa niin pitkään kuin mahdollista. Touma sanoo, että UNRWAn kiellon täytäntöönpano uhkaisi myös Gazan tulitauon jatkumista, sillä humanitaarisen avun toimittaminen alueelle kuuluu tulitauon ehtoihin.[[18]](#footnote-18)

UNRWA kirjoittaa 2.2.2025 viestipalvelu X:ssä julkaistussa viestissä jatkavansa edelleen avun toimittamista Gazassa.[[19]](#footnote-19) UNRWAn 7.2.2025 ja 31.1.2025 julkaistuista tilanneraporteista käy ilmi, että järjestö on toimittanut noin 650 000 uutta ruoka-apupakettia Gazassa 29.1.2025–4.2.2025 välisenä aikana.[[20]](#footnote-20) YK:n 4.2.2025 julkaisemassa uutisessa UNRWAn viestintäjohtaja Juliette Touma kertoo, että järjestö jatkaa edelleen toimintaansa ja peruspalveluiden kuten terveydenhuollon ja koulutuksen tarjoamista Länsirannalla. Hänen mukaansa UNRWAn koulut ja terveysasemat ovat auki myös Itä-Jerusalemissa. Touma lisää, että potilaiden määrä UNRWAn Länsirannan terveysasemilla on jatkanut vakaata kasvua. Itä-Jerusalemissa yksi terveysasema ottaa vastaan yli 400 potilasta päivässä. Gazassa järjestön prioriteettina on jakaa tarvikkeita 4 200 avustusrekasta, jotka ovat saapuneet alueelle 19.1.2025 alkaneen tulitauon jälkeen. Touman mukaan ”sadat rekat” odottavat pääsyä Gazaan Egyptistä ja Jordaniasta.[[21]](#footnote-21)

UNRWAn johtaja Philippe Lazzarini toteaa uutistoimisto AP:n haastattelussa 7.2.2025, että Israelin kielto aiheuttaa järjestölle ”eksistentiaalisen uhan”, vaikka se ei ole vielä pakottanut sitä lopettamaan toimintaansa. Lazzarinin mukaan kiellolla ei ole ollut järjestön toiminnalle Gazassa ja Länsirannalla välitöntä vaikutusta, vaikka sen kansainvälinen henkilökunta joutui poistumaan Itä-Jerusalemista. Palvelujen kuten terveydenhuollon tarjoaminen jatkuu Itä-Jerusalemissakin, vaikka Lazzarinin sanoin ”ei ehkä aivan samalla laajuudella kuin aiemmin”.[[22]](#footnote-22)

# Mitkä ovat UNRWAn tosiasialliset toimintamahdollisuudet Länsirannalla tällä hetkellä?

UNRWAn johtaja Philippe Lazzarini toteaa qatarilaismedia Al Jazeeran haastattelussa 29.1.2025, että knessetin säätämä laki ei määrää järjestön toimintaa Länsirannalla tai Gazassa lopetettavaksi. Hallinnollisen yhteyden puuttuminen Israelin viranomaisiin tekee kuitenkin sen operatiivisesta ympäristöstä aiempaa haastavamman. Järjestön palestiinalaiset työntekijät voivat jatkaa töitänsä. Lazzarinin mukaan järjestö tekee kaikkensa elintärkeiden palvelujen tarjoamisen jatkamiseksi.[[23]](#footnote-23)

Israelin korkein oikeus on todennut palestiinalaisen ihmisoikeusryhmä Adalah’n vetoomusta[[24]](#footnote-24) koskevassa tuomiossaan 29.1.2025, että knessetin säätämä laki ”kieltää UNRWAn toiminnan vain Israelin valtion suvereenilla alueella”, mutta ”ei kiellä sen toimintaa Juudea-Samarian ja Gazan kaistaleen alueilla.” Tuomiossa Juudea-Samarialla viitataan Länsirantaan sen raamatullisella nimellä. Järjestön kielto koskee kuitenkin Itä-Jerusalemia, missä sijaitsee UNRWAn Länsirannan toimintojen päämaja.[[25]](#footnote-25)

The New York Times toteaa 30.1.2025 julkaistussa artikkelissa, että knessetin säätämät lait eivät pakota UNRWAa sulkemaan Länsirannalla enimmäkseen terveysasemista ja kouluista koostuvia toimipisteitään. Sillä tulee kuitenkin olemaan logistisia haasteita avun toimittamisessa. Järjestön ulkomaiset työntekijät eivät voi enää työskennellä Länsirannalla, koska Israel valvoo Länsirannan rajoja ja estää järjestön henkilökunnan viisumien saamisen.[[26]](#footnote-26)

Tutkija David Makovsky listaa The Washington Instituten blogissa 28.1.2025 UNRWAn toimintaan liittyviä seikkoja, joihin järjestön kielto tulee vaikuttamaan Israelissa, Länsirannalla ja Gazassa. Ulkomaalaisille työntekijöille myönnettävien viisumien lisäksi hän mainitsee seuraavat asiat:

* Ajoneuvojen rekisteröinti, joka mahdollistaisi niiden käytön Israelissa, Länsirannalla ja Gazassa.
* Mekanismit, joilla vältetään konflikteja ja yhteenottoja Israeliin puolustusvoimien (IDF) kanssa sen sotilasoperaatioiden aikana.
* Tullisopimukset elintarvikkeiden ja lääkkeiden tuomiseksi.
* Palkanmaksuun ja toimitusketjuihin liittyvät tilisiirrot israelilaisissa pankeissa.[[27]](#footnote-27)

UNRWA tiedotti 3.2.2025 verkkosivuillaan, että järjestön palvelut Jeninin pakolaisleirillä Länsirannalla ovat olleet keskeytyneitä jo useiden kuukausien ajan, ja ne lopetettiin kokonaan joulukuun alussa. UNRWA kertoo, ettei se saanut mitään ennakkovaroitusta Israelin turvallisuusjoukkojen 2.2.2025 tekemistä räjäytyksistä, jotka tuhosivat suuria osia Jeninin leiristä. Yhteydenpitokielto järjestön ja Israelin viranomaisten välillä aiheuttaa sen mukaan riskejä siviileille. Sekä Israelin että palestiinalaishallinon turvallisuusjoukot ovat suorittaneet leirillä operaatioita, ja väkivalta on jatkunut leirillä UNRWAn mukaan taukoamatta jo lähes kaksi kuukautta.[[28]](#footnote-28)

YK uutisoi 24.1.2025 Jenin eskalaatioihin liittyen, että Israelin armeija on sulkenut Länsirannan palestiinalaiskaupunkien, kuten Hebronin, pääsisäänkäyntejä liikkumista rajoittaen. Kaupunkien sisäänkäynneille on raporttien mukaan asennettu kolmetoista uutta rautaporttia.[[29]](#footnote-29) YK:n hätäapukoordinaattori Tom Fletcher varoitti 23.1.2025 YK:n turvallisuusneuvostoa ennätyssuurista uhrimääristä, väestön siirtymään joutumisesta ja kulkurajoituksista Länsirannalla lokakuun 2023 jälkeen. Hän totesi Jenin tilanteen olevan erityisen huolestuttava.[[30]](#footnote-30)

UNRWA tiedotti 31.1.2025 kiistävänsä jyrkästi Israelin väitteet siitä, että sen toimipisteet Länsirannalla muodostaisivat ”terrorismin keskuksia”. Se totesi Israelin turvallisuusjoukkojen tunkeutuneen luvatta sen Jeninin leirillä sijaitsevan terveysaseman tiloihin jo ainakin neljännen kerran lokakuun 2023 jälkeen.[[31]](#footnote-31)

UNRWAn viestintäjohtaja Juliette Touma kertoi kanadalaisen CBC:n mukaan 31.1.2025 Genevessä pidetyssä tiedotustilaisuudessa, että UNRWAn palestiinalainen henkilökunta Länsirannalla ja Itä-Jerusalemissa työskentelevät poikkeuksellisen vihamielisessä ympäristössä kiivaan disinformaatiokampanjan jatkuessa. Sen työntekijöihin on kohdistunut mm. kivien heittelyä, pidätyksiä tarkastuspisteillä ja mielenosoituksia järjestön toimipaikoilla ”israelilaisten ääriryhmien” toimesta. Touman mukaan UNRWAn henkilökuntaa ei ole suojeltu.[[32]](#footnote-32)

UNRWAn Länsirannan ja Itä-Jerusalemin johtaja Roland Friedrich kertoo 7.2.2025 Al Jazeeran haastattelussa, että yli 3 500 perhettä ovat joutuneet siirtymään pois Jeninin pakolaisleiriltä Israelin ja palestiinalaishallinnon turvallisuusjoukkojen suorittamien operaatioiden seurauksena. Leiri on hänen mukaansa lähes tyhjä. UNRWA pyrkii tarjoamaan paenneille perheille apua yhdessä palestiinalaishallinnon ja paikallisten yhteisöjen kanssa. Friedrichin mukaan myös yli 80 prosenttia läheisen Tulkaremin leirin asukkaista on paennut. Tämä sisältää noin 2 500 perhettä. Friedrich esittää huolensa siitä, että samanlaisia kehityskulkuja tulisi tapahtumaan myös muilla Pohjois-Länsirannan pakolaisleireillä.[[33]](#footnote-33)

Al Jazeeran mukaan Israel on laajentanut 21.1.2025 Jeninin pakolaisleirillä alkaneita turvallisuusoperaatioitaan myös muille Länsirannan pakolaisleireille. 27.1.2025 Israel laajensi operaatiotaan Tulkaremin kaupunkiin ja sen kahdelle pakolaisleirille. 3.2.2025 Israel teki ratsian Far’an leirille Tubasin kaupungin läheisyydessä. Al Jazeeran mukaan yli 35 000 palestiinalaista on joutunut siirtymään pois Jeninin, Tulkaremin ja Far’an leireiltä operaatioiden seurauksena.[[34]](#footnote-34) Verkkosivujensa mukaan UNRWA tarjoaa palveluja yhteensä 19 pakolaisleirillä Länsirannalla. UNRWA ei kuitenkaan hallinnoi tai valvo leirejä.[[35]](#footnote-35)

UNRWAn 7.2.2025 julkaiseman tilanneraportin mukaan sen toiminnot Länsirannalla ja Gazassa jatkuvat huolimatta 30.1.2025 voimaan tulleista laeista, jotka kieltävät yhteydenpidon sen ja Israelin viranomaisten välillä. UNRWA kertoo, että 13 sen ylläpitämää koulua Pohjois-Länsirannalla on jouduttu pitämään suljettuna alueella jatkuneen väkivallan takia.[[36]](#footnote-36) UNRWAn Länsirannan ja Itä-Jerusalemin johtaja Roland Friedrich kertoo 8.2.2025 viestipalvelu X:ssä julkaistussa viestissä, että UNRWA jatkaa avun, terveyspalvelujen ja suojan tarjoamista Jeninin ja Tulkaremin leireiltä pakenemaan joutuneille palestiinalaisille.[[37]](#footnote-37) UNRWAn verkkosivujen mukaan järjestöllä on yhteensä 96 koulua ja 43 terveysasemaa Länsirannalla.[[38]](#footnote-38)

## Lähteet

Adalah 29.1.2025. *Israel’s Supreme Court Rejects Request to Suspend Implementation of Laws Aimed at Shutting Down UNRWA Operations.* <https://www.adalah.org/en/content/view/11217> (Käyty 4.2.2025).

AP (Associated Press)

7.2.2025. *Future looks dire for UN Palestinian refugee agency, says UNRWA chief.* <https://apnews.com/article/unrwa-palestinians-israel-ban-philippe-lazzarini-us-funding-trump-gaza-ce33b0fdb0140fd71e2d0f1fd06f7700> (Käyty 7.2.2025).

30.1.2025. *Israel’s ban on UN’s Palestinian aid agency has come into effect. Here’s what that looks like.* <https://apnews.com/article/un-aid-agency-ban-israel-palestinian-refugees-64cd842cca2870badd693e767c802ace> (Käyty 4.2.2025).

BBC (British Broadcasting Company) 29.10.2024. *What is Unrwa and why has Israel banned it?* <https://www.bbc.com/news/articles/c8jy9v43z89o> (Käyty 3.2.2025).

CBC (Canadian Broadcasting Corporation) 31.1.2025. *UN relief agency resumes work in Palestinian territories despite Israeli ban.* <https://www.cbc.ca/news/world/unrwa-israel-gaza-west-bank-ban-aid-1.7447378> (Käyty 4.2.2025).

Friedrich, Roland 8.2.2025. *Despite immense challenges, UNRWA continues delivering…* [Viestipalvelu X]. <https://x.com/GRFriedrich/status/1888136597117296768> (Käyty 10.2.2025).

Guardian 28.10.2024. *Israeli parliament votes to ban Unrwa from Israel within 90 days.* <https://www.theguardian.com/world/2024/oct/28/israeli-lawmakers-pass-bill-that-could-halt-unwra-relief-work-in-gaza> (Käyty 3.2.2025).

The State of Israel 28.10.2024. *Law to Cease UNRWA Operations, 5785—2024.* <https://view.officeapps.live.com/op/view.aspx?src=https%3A%2F%2Fmain.knesset.gov.il%2FEN%2Factivity%2Fcommittees%2FDocuments%2FLawUNRWA.docx&wdOrigin=BROWSELINK> (Käyty 3.2.2025).

Al Jazeera

10.2.2025. *What’s happening in the occupied West Bank?* <https://www.aljazeera.com/news/liveblog/2025/2/10/live-israeli-forces-kill-6-in-gaza-west-bank-as-trump-repeats-gaza-plan?update=3500185> (Käyty 10.2.2025)

30.1.2025. *Israel’s ban on UNRWA comes into effect despite backlash.* <https://www.aljazeera.com/news/2025/1/30/israels-ban-on-unrwa-comes-into-effect-despite-backlash> (Käyty 4.2.2025).

29.1.2025. *What Israel’s UNRWA ban means for millions of Palestinians: By the numbers.* <https://www.aljazeera.com/news/2025/1/29/what-israels-unrwa-ban-means-for-millions-of-palestinians-by-the-numbers> (Käyty 4.2.2025).

Knesset

29.10.2024a. *Approved in final readings: Prohibition on UNRWA's activity within the sovereign territory of the State of Israel.* <https://main.knesset.gov.il/en/news/pressreleases/pages/press291024q.aspx> (Käyty 3.2.2025).

29.10.2024b. *Approved in final readings: Bill banning state authorities from maintaining any contact with UNRWA or a representative of the agency.* <https://main.knesset.gov.il/en/news/pressreleases/pages/press291024w.aspx> (Käyty 3.2.2025).

7.10.2024. *Two bills aimed at curbing UNRWA's activity in Israel approved for second and third readings; Foreign Affairs and Defense Committee Chair MK Edelstein: "UNRWA problem did not begin on October 7".* <https://main.knesset.gov.il/en/news/pressreleases/pages/press71024w.aspx> (Käyty 3.2.2025).

Lazzarini, Philippe 31.1.2025. *Our teams are staying…* [Viestipalvelu X]. <https://x.com/UNLazzarini/status/1885347428200566895> (Käyty 4.2.2025).’

The New York Times 30.1.2025. *What Will Israel’s Ban of a U.N. Aid Agency Mean for Palestinians?* <https://www.nytimes.com/2025/01/30/world/middleeast/israel-ban-unrwa-palestinians.html#link-259ffae9> (Käyty 4.2.2025).

The Times of Israel

30.1.2025. *Israel cuts ties with UNRWA over links with terror groups, as ban comes into effect.* <https://www.timesofisrael.com/israel-cuts-ties-with-unrwa-over-links-with-terror-groups-as-ban-comes-into-effect/> (Käyty 4.2.2025).

29.10.2024. *Knesset approves laws barring UNRWA from Israel, limiting it in Gaza and West Bank.* <https://www.timesofisrael.com/knesset-approves-laws-barring-unrwa-from-israel-limiting-it-in-gaza-and-west-bank/> (Käyty 3.2.2025).

25.10.2024. *Israel set to pass laws Monday that will heavily restrict UNRWA in Gaza, West Bank.* <https://www.timesofisrael.com/israel-set-to-pass-laws-monday-that-will-heavily-restrict-unrwa-in-gaza-west-bank/> (Käyty 3.2.2025).

UN News

4.2.2025. *UNRWA delivers bulk of aid in Gaza as destruction mounts in West Bank.* <https://news.un.org/en/story/2025/02/1159741> (Käyty 7.2.2025).

29.1.2025. *Israel’s new laws banning UNRWA already taking effect.* <https://news.un.org/en/story/2025/01/1159586> (Käyty 3.2.2025).

24.1.2025. *UN rights office raises alarm over escalating violence in occupied West Bank.* <https://news.un.org/en/story/2025/01/1159411> (Käyty 4.2.2025).

23.1.2025. *‘We must be there for them now,’ says UN relief chief, highlighting plight of Gaza’s children*. <https://news.un.org/en/story/2025/01/1159386> (Käyty 4.2.2025).

31.10.2024. *Israeli laws blocking UNRWA – devastating humanitarian impact for Palestinians?* <https://news.un.org/en/story/2024/10/1156326> (Käyty 4.2.2025).

UNRWA (United Nations Relief and Works Agency)

7.2.2025a. *”We have seen unprecedented levels of destruction…”*[Viestipalvelu X]. <https://x.com/UNRWA/status/1887833702526497226> (Käyty 7.2.2025).

7.2.2025b. *UNRWA Situation Report #158 on the Humanitarian Crisis in the Gaza Strip and the West Bank, including East Jerusalem.* <https://www.unrwa.org/resources/reports/unrwa-situation-report-158-situation-gaza-strip-and-west-bank-including-east-jerusalem#[1>] (Käyty 7.2.2025).

3.2.2025. *Official statement on the situation in Jenin camp.* <https://www.unrwa.org/newsroom/official-statements/official-statement-situation-jenin-camp> (Käyty 4.2.2025).

2.2.2025*. UNRWA team remains on the ground…* [Viestipalvelu X]. <https://x.com/UNRWA/status/1886024762326921690> (Käyty 4.2.2025).

31.1.2025a. *UNRWA rejects assertion that West Bank installations are ‘terror hubs’.* <https://www.unrwa.org/newsroom/news-releases/unrwa-rejects-assertion-west-bank-installations-are-terror-hubs> (Käyty 3.2.2025).

31.1.2025b. *UNRWA focus is to stay and deliver - Juliette Touma to RT [YouTube].* <https://www.unrwa.org/newsroom/videos/unrwa-focus-stay-and-deliver-juliette-touma-rt> (Käyty 3.2.2025).

31.1.2025c. *UNRWA Situation Report #157 on the Humanitarian Crisis in the Gaza Strip and the West Bank, including East Jerusalem.* <https://www.unrwa.org/resources/reports/unrwa-situation-report-157-situation-gaza-strip-and-west-bank-including-east-jerusalem> (Käyty 20.2.2025).

30.1.2025. *Statement by the Bureau of the Advisory Commission on UNRWA.* <https://www.unrwa.org/newsroom/official-statements/statement-bureau-advisory-commission-unrwa> (Käyty 4.2.2025).

UNRWA [päiväämätön]. *Where we work / West Bank*. <https://www.unrwa.org/where-we-work/west-bank> (Käyty 10.2.2025).

The Washington Institute / Makovsky, David 28.1.2025. *Brinkmanship Over Israel’s Ban on UNRWA.* <https://www.washingtoninstitute.org/policy-analysis/brinkmanship-over-israels-ban-unrwa> (Käyty 4.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Guardian 28.10.2024; Knesset 29.10.2024a; Knesset 29.10.2024b. [↑](#footnote-ref-1)
2. The Times of Israel 29.10.2024; Knesset 29.10.2024a; Knesset 29.10.2024b. [↑](#footnote-ref-2)
3. Knesset 29.10.2024a. [↑](#footnote-ref-3)
4. Knesset 29.10.2024b. [↑](#footnote-ref-4)
5. Knesset 7.10.2024. [↑](#footnote-ref-5)
6. AP 30.1.2025. [↑](#footnote-ref-6)
7. Kts. esim. UN News 31.10.2024; BBC 29.10.2024; Guardian 28.10.2024; The Times of Israel 25.10.2024. [↑](#footnote-ref-7)
8. Guardian 28.10.2024. [↑](#footnote-ref-8)
9. The Times of Israel 25.10.2024. [↑](#footnote-ref-9)
10. The State of Israel 28.10.2024, 5785/2024. [↑](#footnote-ref-10)
11. The State of Israel 28.10.2024, 5785/2024. [↑](#footnote-ref-11)
12. UN News 29.1.2025. [↑](#footnote-ref-12)
13. Al Jazeera 29.1.2025. [↑](#footnote-ref-13)
14. AP 30.1.2025. [↑](#footnote-ref-14)
15. UNRWA 30.1.2025. [↑](#footnote-ref-15)
16. UNRWA 31.1.2025a. [↑](#footnote-ref-16)
17. Lazzarini, Philippe 31.1.2025. [↑](#footnote-ref-17)
18. UNRWA 31.1.2025b. [↑](#footnote-ref-18)
19. UNRWA 2.2.2025. [↑](#footnote-ref-19)
20. UNRWA 7.2.2025b; UNRWA 31.1.2025c. [↑](#footnote-ref-20)
21. UN News 4.2.2025. [↑](#footnote-ref-21)
22. AP 7.2.2025. [↑](#footnote-ref-22)
23. Al Jazeera 29.1.2025. [↑](#footnote-ref-23)
24. Adalah oli esittänyt vetoomuksen ja väliaikaismääräyksen pyynnön korkeimmalla oikeudelle koskien knessetin hyväksymiä lakeja UNRWAn kiellosta. Kts. Adalah 29.1.2025. [↑](#footnote-ref-24)
25. Al Jazeera 30.1.2025; The Times of Israel 30.1.2025. [↑](#footnote-ref-25)
26. The New York Times 30.1.2025. [↑](#footnote-ref-26)
27. The Washington Institute / Makovsky, David 28.1.2025. [↑](#footnote-ref-27)
28. UNRWA 3.2.2025. [↑](#footnote-ref-28)
29. UN News 24.1.2025. [↑](#footnote-ref-29)
30. UN News 23.1.2025. [↑](#footnote-ref-30)
31. UNRWA 31.1.2025. [↑](#footnote-ref-31)
32. CBC 31.1.2025 [↑](#footnote-ref-32)
33. UNRWA 7.2.2025a. [↑](#footnote-ref-33)
34. Al Jazeera 10.2.2025. [↑](#footnote-ref-34)
35. UNRWA [päiväämätön]. [↑](#footnote-ref-35)
36. UNRWA 7.2.2025b. [↑](#footnote-ref-36)
37. Friedrich, Roland 8.2.2025. [↑](#footnote-ref-37)
38. UNRWA [päiväämätön]. [↑](#footnote-ref-38)